

 **odbor kontroly a prevencie korupcie**

**Mlynské nivy 44/a, 827 15 Bratislava 212**

|  |  |  |  |
| --- | --- | --- | --- |
| Váš list číslo/zo dňa | Naše číslo | Vybavuje/linka |  Bratislava |
| 11. 06. 2025 | 27282/2025-1030-56434 | 02/4854 1577 | 06. 08. 2025 |

Vec

Oznámenie výsledku vybavenia petície

Vážená pani Hozzová,

Ministerstvu hospodárstva SR (ďalej len „MH SR“) bolo dňa 16. 06. 2025 doručené podanie petičného výboru zloženého z obyvateľov bytového domu na adrese 9. mája 247/11,
059 21 Svit, zastúpených Vami, s predmetom označeným ako *„Petícia“* aobsahujúce originály podpisov (spolu ďalej len „petícia“).

Keďže predmetná petícia spĺňala požiadavky na uplatnenie petičného práva
podľa zákona č. 85/1990 Zb. o petičnom práve v znení neskorších predpisov, bola vybavovaná ako žiadosť v zmysle ustanovenia § 5 ods. 6 predmetného zákona. Po oboznámení sa
s relevantnými informáciami o aktuálnom stave predmetnej problematiky si Vám dovoľujeme zaslať nasledovnú odpoveď:

Predmetnou petíciou ste žiadali o opätovnú úpravu vyhlášky č. 503/2022 Z. z., ktorou sa ustanovuje teplota teplej vody na odbernom mieste a pravidlá rozpočítavania nákladov
na množstvo tepla dodaného v teplej vode, nákladov na množstvo dodaného tepla
na vykurovanie, nákladov na množstvo dodaného tepla alebo množstva tepla vyrobeného
v decentralizovanom zdroji tepla a ekonomicky oprávnených nákladov na teplo vyrobené
v decentralizovanom zdroji tepla, pričom ste požadovali udeliť výnimku, resp. vyňatie bytov s individuálnym vykurovaním z tejto vyhlášky, aby sa tieto byty nepodieľali na spoločnom rozpočítavaní nákladov spojených s centrálnym vykurovaním.

Vyhláška č. 503/2022 Z. Z., ktorá nahradila vyhlášku MH SR č. 240/2016 Z. Z., nezaviedla nové povinnosti pre byty s individuálnym vykurovaním, ale vzhľadom na zlepšujúce sa tepelno-technické vlastnosti budov a väčšiu úlohu prestupov tepla v rámci bytového domu, upravila výšku koeficientov pre byty s individuálnym vykurovaním na základe ktorých sa vypočítava ich príspevok na celkových nákladoch bytového domu.

Novela vyhlášky č. 503/2022 Z. z., ktorá bola dňa 05. 12. 2024 vyhlásená v Zbierke zákonov pod číslom 337/2024 Z. z., posilňuje rozhodovacie právomoci vlastníkov. Hlavným dôvodom pre posilnenie rozhodovacieho postavenia vlastníkov je umožnenie zohľadniť individuálne technické riešenia v rámci bytového domu a umožniť tak vlastníkom reagovať
na jednotlivé situácie v rámci bytového domu, ktoré vznikajú predovšetkým pri rozpočítavaní nákladov na vykurovanie. Vlastníci bytov a nebytových priestorov môžu nad rámec tohto zníženia koeficientu rozhodnúť o ďalšom znížený koeficientov uvedených v prílohe č. 3. Upravená výška koeficientov nesmie prekročiť hodnoty uvedené v prílohe č. 3. Minimálna výška upravených koeficientov nie je stanovená, čím je možné dosiahnuť až nulový príspevok bytov
s individuálnym vykurovaním v systéme centrálneho zásobovania teplom.

MH SR nemá kompetencie udeľovať jednotlivé výnimky z všeobecne záväzných právnych predpisov.

Touto odpoveďou považujeme Vašu petíciu z úrovne MH SR za vybavenú.

S úctou

 Mgr. Peter Semanco

 riaditeľ odboru kontroly a prevencie korupcie